ગુજરાતમાં સ્વતંત્રતા આંદોલનો વિશેના ઇતિહાસલેખનની ચર્ચા પહેલાં આ પ્રકારના ઇતિહાસ અને ઇતિહાસલેખન શા માટે થયું છે, એ સમજવું પણ જરૂરી છે. રસેશ જમીનદારે, ‘સ્વાધીનતા સંગ્રામમાં ગુજરાત’ ગ્રંથમાં કેટલાંક કારણોનો ઉલ્લેખ કર્યો છે. જેમ કે; (૧) આપણા દેશના સ્વતંત્રતા સંગ્રામોનો ઇતિહાસ વધારે પ્રમાણમાં વિદેશી ભાષામાં લખાયો છે, તેથી બધા જ લોકો તે વાંચી શકતા નથી. (૨) શિક્ષણમાં વિવિધ અભ્યાસક્રમોમાં સ્વતંત્રતા આંદોલનોને બહુ મહત્ત્વ આપ્યું નથી. (૩) પ્રજાસત્તાક ભારતમાં આધુનિકીકરણને લીધે પ્રજા અને સરકાર આ અતીત (સ્વતંત્રતા આંદોલનોનો કાળ) ભૂલી ગયા છે. (૪) રાજકીય ક્ષેત્રમાં સ્વાતંત્ર્ય સેનાનીઓના મહત્ત્વનો સ્વીકાર થયો નથી, સ્વાતંત્ર્ય સેનાનીઓ પણ સત્તાપ્રાપ્તિની સ્પર્ધામાંથી દૂર રહેવાનું યોગ્ય સમજ્યા છે. (૫) પ્રાદેશિક કક્ષાએ (ગુજરાત) સંગ્રામોનું ઇતિહાસલેખન થયું નથી. (૬) સ્વાતંત્ર્યસૈનિકો પ્રત્યેનો આદરભાવ જાગે એવી પરિસ્થિતિ સર્જાઈ નથી. (૭) વર્તમાન રાજનૈતિક પરિસ્થિતિમાં સ્વતંત્રતા સૈનિકોની સેવાને ઇરાદાપૂર્વક અવગણી છે.૧ તેને પરિણામે પ્રાદેશિક કક્ષાએ જે પ્રમાણમાં સ્વતંત્રતા આંદોલનોનું ઇતિહાસલેખન થવું જોઈએ તે થયું નથી.